b"\n_START_ARTICLE_\nMassakren i Fosse Ardeatine\n_START_PARAGRAPH_\nMassakren i Fosse Ardeatine, (- i de ardeatinske grottene, egentlig gruveganger), var et illd\xc3\xa5d den 24. mars 1944 under andre verdenskrig, en gjengjeldelsesaksjon ut\xc3\xb8vet av tyske nazister.\n_START_SECTION_\nBeskrivelse\n_START_PARAGRAPH_\nStedet ligger rett s\xc3\xb8r for Roma, der st\xc3\xa5r et monument over 335 personer som ble offer for nazistene. Massakren var en represalie for et angrep utf\xc3\xb8rt av italienske partisaner dagen f\xc3\xb8r. En gruppe kommunistiske motstandsmenn drepte da en st\xc3\xb8rre gruppe SS-offiserer fra SS politiregiment Bozen ved et bombeangrep p\xc3\xa5 Via Rasella n\xc3\xa6r Piazza Barberini i det sentrale Roma. Av dem d\xc3\xb8de 28 umiddelbart. Noen skuddhull er fremdeles bevart i husfasader ved gaten. Angrepet ble utf\xc3\xb8rt av 16 partisaner fra det kommunistdominerte Gruppo d'Azione Patriottica. De kom seg alle unna. To sivile ble drept ved angrepet, muligens den ene av tysk motild._NEWLINE_Ofrene i Fosse Ardeatine, hadde ingen tilknytning til attentatmennene, og bestod hovedsakelig av antifascister. De fleste var sivile, flere prester og munker. Dessuten var det 75 italienske j\xc3\xb8der, og noen utenlandske tjenestemenn blant de henrettede. Det yngste offeret var en 14-\xc3\xa5rig gutt. Samtlige har f\xc3\xa5tt en individuell gravplass under en sv\xc3\xa6r betongblokk._NEWLINE_Aksjonen ble ledet av SS-Hauptsturmf\xc3\xbchrer Erich Priebke, og eksekusjonspelotongene ble ledet av politiattasj\xc3\xa9 og  Gestapo-sjef i Roma, Herbert Kappler.\n_START_SECTION_\nBeslutning, utvalg av ofre\n_START_PARAGRAPH_\nSS Obersturmbannf\xc3\xbchrer Kappler, hadde raskt kommet til \xc3\xa5stedet i Via Rasella for \xc3\xa5 lede etterforskningen. Om kvelden ble han kalt til hovedkvarteret for kommandanten for de tyske v\xc3\xa6pnede styrker i Roma, Luftwaffe-generalmajor Kurt M\xc3\xa4lzer, som hadde kommet til at angrepet m\xc3\xa5tte besvares med represalier._NEWLINE_De ble enige om at det var passende \xc3\xa5 henrette ti italienere for hver drept tysk politimann - p\xc3\xa5 dette tidspunktet var d\xc3\xb8dstallet steget noe. M\xc3\xa4lzer, som ogs\xc3\xa5 gikk inn for \xc3\xa5 brenne ned en del av Roma, bragte dette videre til general Eberhard von Mackensen, \xc3\xb8verstkommanderende for den 14. arm\xc3\xa9, som hadde Roma innen sitt jurisdiksjonsomr\xc3\xa5de. General Mackensen st\xc3\xb8ttet anbefalingen. Planen gikk videre fra Oberbefehlshaber S\xc3\xbcd til Oberkommando der Wehrmacht (OKW). Samme natt autoriserte Adolf Hitler represaliene, og stipulerte at den m\xc3\xa5tte utf\xc3\xb8res innen 24 timer. \xc3\x98verstkommanderende for den s\xc3\xb8rlige krigsskueplass, generalfeltmarskalk Albert Kesselring, betraktet dette som er ordre, og han tolket det som at man skulle henrette italienere som allerede var blitt d\xc3\xb8mt til d\xc3\xb8den. Han ble forsikret av Kappler at det var et tilstrekkelig antall fanger tilgjengelig._NEWLINE_Men Kappler hadde bare fire d\xc3\xb8dsd\xc3\xb8mte fanger i sitt Hausgef\xc3\xa4ngnis (private fengsel) i SS-hovedkvarteret i den tyske ambassade i Via Tasso 17, pluss 17 med lange fengselsstraffer, 167 som ble vurdert som \xc2\xabfortjent d\xc3\xb8den\xc2\xbb, og en eller to sivilister som var blitt fakket i Via Rasella-omr\xc3\xa5det mistenkt for \xc3\xa5 hatt noe med angrepet \xc3\xa5 gj\xc3\xb8re. Kapplers overordnede, SS Brigadef\xc3\xbchrer und Generalmajor der Polizei Wilhelm Harster, foreslo at man skulle komplettere antallet med bidrag fra de 57 j\xc3\xb8dene som ogs\xc3\xa5 var i tysk fangenskap._NEWLINE_Ved middagstider 27. mars hadde Kappler en liste med 271 navn, hver og en med hans forbrytelse skrevet ved siden av; for j\xc3\xb8dene stod det ved navnet bare \xc2\xabj\xc3\xb8de\xc2\xbb. P\xc3\xa5 dette tidspunkt var antall d\xc3\xb8de fra Via Rasella-bombingen steget til 32. (Nok en d\xc3\xb8de mens repressalieskytningene p\xc3\xa5gikk - til slutt kom d\xc3\xb8dstallet opp i 42)._NEWLINE_For \xc3\xa5 komme opp i rett antall offer, tilb\xc3\xb8d Questore Pietro Caruso, leder for Romas fascistiske politi, noen italienere fra Regina Coeli-fengselet. En av dem, Maurizio Giglio, hadde v\xc3\xa6rt hans egen l\xc3\xb8ytnant, men var blitt avsl\xc3\xb8rt som dobbeltagent for det amerikanske OSS med ansvar for radiokommunikasjoner med Fifth Army. P\xc3\xa5 grunn av tidsrammen Hitler hadde fastlagt, ble M\xc3\xa4lzer og Kappler enige om at ofrene skulle henrettes ved nakkeskudd fremfor ved konvensjonell skyting.._NEWLINE_Kappler hadde egenmektig \xc3\xb8kt antall gisler som skulle skytes til ti over det avtalte antall, og dessuten lot han skyte ytterligere fem. Han s\xc3\xb8rget for at det var ham selv, og andre h\xc3\xb8yere SS-folk, blant andre Erich Priebke, Karl Hass, Carl-Theodor Sch\xc3\xbctz og Hans Clemens, som henrettet de f\xc3\xb8rste gislene med nakkeskudd."